Проект!

**НАРЕДБА**

**за обстоятелствата, които подлежат на вписване в Регистър на общинските детски градини и общинските центрове за подкрепа за личностно развитие и реда за тяхното вписване**

**ОБЩИ РАЗПОРЕДБИ**

Чл.1. Общинските детски градини на територията на Община Дряново са институции в системата на предучилищното образование, в които се отглеждат, възпитават, социализират и обучават деца от тригодишна възраст до постъпването им в първи клас.

Чл.2. Общинските центрове за подкрепа на личностно развитие на територията на Община Дряново са институции в системата на предучилищното и училищното образование, в които се организират дейности, подкрепящи приобщаването, обучението и възпитанието на децата и учениците, както и дейности за развитието на техните интереси и способности.

Чл.3. Общинските детски градини и общинските центрове за подкрепа за личностно развитие се вписват служебно в регистър.

Чл.4. Кметът на Община Дряново определя със своя заповед длъжностно лице, което създава и поддържа регистъра по чл. 3.

Чл.5. Регистърът по чл. 3 се поддържа в електронен вид на електронната страница на Община Дряново.

**ОБСТОЯТЕЛСТВА, КОИТО СЕ ВПИСВАТ В РЕГИСТЪРА НА ОБЩИНСКИТЕ ДЕТСКИ ГРАДИНИ И ЦЕНТРОВЕ ЗА ЛИЧНОСТНА ПОДКРЕПА**

Чл.6. В регистъра по чл. 3 се вписват следните обстоятелства:

1. Наименованието на детската градина и центъра за подкрепа на личностно развитие.
2. Седалището на детската градина и центъра за подкрепа на личностно развитие.
3. Официалният адрес на детската градина и центъра за подкрепа на личностно развитие.
4. Годината на откриване, преобразуване, промяна и закриване - въз основа на заповедта за тяхното откриване, преобразуване, промяна и закриване.
5. Телефони и интернет страница на детската градина и центъра за подкрепа на личностно развитие.
6. Името и фамилията на директора на детската градина и центъра за подкрепа на личностно развитие.

**РЕД ЗА ВПИСВАНЕ НА ОБЩИНСКИТЕ ДЕТСКИ ГРАДИНИ И ЦЕНТРОВЕ ЗА ЛИЧНОСТНА ПОДКРЕПА**

Чл.7. В срок до 10 дни след приемането на тази наредба от Общински съвет – Дряново служителят, определен да води регистъра, вписва в регистъра общинските детски градини и центрове за подкрепа на личностно развитие на територията на Община Дряново - въз основа на заповедта за тяхното откриване, преобразуване, промяна и закриване.

Чл.8. След този срок откритите, преобразувани, променени и закрити детски градини и центрове за подкрепа на личностно развитие се вписват в регистъра до 3 дни след влизане в сила на заповедта на кмета на общината по чл. 310, ал. 5 и чл. 320, ал. 3 от Закона за предучилищното и училищното образование.

**ЗАКЛЮЧИТЕЛНА РАЗПОРЕДБА**

§1. Тази наредба се издава на основание чл. 346 от Закона за предучилищното и училищното образование и е приета с Решение № ….. на Общински съвет – Дряново.